ภูเขาคึมกัง

**ภูเขาคึมกัง** () หรือ **เทือกเขาคึมกัง** เป็นมวลเขาที่มีความสูงของยอดเขา  ตั้งอยู่ในจังหวัดคังว็อน ประเทศเกาหลีเหนือ ตั้งอยู่บริเวณชายฝั่งตะวันออกของประเทศ ในพื้นที่ของจังหวัดคังว็อนที่ก่อนหน้านี้รู้จักในชื่อเขตท่องเที่ยวภูเขาคึมกัง และเป็นส่วนหนึ่งของเทือกเขาแทแบ็กซึ่งทอดยาวไปตามทิศตะวันออกของคาบสมุทรเกาหลี ภูเขาแห่งนี้อยู่ห่างจากนครซกโช จังหวัดคังว็อน ประเทศเกาหลีใต้ ประมาณ  ใน ค.ศ. 2025 ได้รับการขึ้นทะเบียนเป็นแหล่งมรดกโลกโดยยูเนสโก

## ชื่อตามฤดูกาล

ภูเขาคึมกังเป็นที่รู้จักในด้านความงดงามของทัศนียภาพมาตั้งแต่สมัยโบราณ และเป็นหัวข้อของผลงานศิลปะที่แตกต่างกันมากมาย ภูเขาแห่งนี้มีชื่อเรียกแตกต่างกันไปในแต่ละฤดูกาล รวมถึงชื่อในฤดูใบไม้ผลิ *คึมกังซัน* () แต่ในปัจจุบันเป็นที่รู้จักกันอย่างแพร่หลายที่สุดในภาษาเกาหลีว่า*คึมกังซัน* ในฤดูร้อนจะเรียกว่า*พงแรซัน* (); ในฤดูใบไม้ร่วงเรียกว่า*พุงอักซัน* (); ในฤดูหนาวเรียกว่า*แคกลซัน* ()

## การก่อตัว
การก่อกำเนิดของภูเขาคึมกังมีความสัมพันธ์อย่างใกล้ชิดกับสภาพภูมิอากาศที่เป็นเอกลักษณ์และกิจกรรมทางธรณีวิทยาที่โดดเด่นของพื้นที่ ภูเขาคึมกังเป็นภูมิภาคที่มีฝนและหิมะตกค่อนข้างหนัก สภาพภูมิอากาศมีความแตกต่างกันไปตามระดับความสูงและแม้กระทั่งตำแหน่งในแนวตะวันออก-ตะวันตก ชั้นธรณีวิทยาคึมกังประกอบด้วยหินหลายชนิดจากมหายุคทางธรณีวิทยาโบราณ หินที่แพร่กระจายกว้างขวางที่สุดคือหินแกรนิตสองชนิด (ชนิดผสมไมกาและชนิดแต้มสี) โดยมีการก่อตัวของเขตรากหินแกรนิต-ไนส์ในบางพื้นที่ หินเหล่านี้มีการเรียงตัวในแนวขวางและเกิดรอยแตกในทิศทางต่าง ๆ ก่อเกิดภูมิประเทศที่แปลกตาและหินรูปร่างประหลาด ซึ่งเป็นผลมาจากการกัดเซาะเป็นระยะเวลานานจากการเคลื่อนตัวของเปลือกโลกและการผุพังอยู่กับที่ตั้งแต่ 10 ล้านปีก่อนจนถึงปัจจุบัน

## ภูมิศาสตร์

เทือกเขาคึมกังครอบคลุมพื้นที่ตั้งแต่อำเภอทงช็อน จังหวัดคังว็อน เกาหลีเหนือ ไปจนถึงอำเภออินเจ จังหวัดคังว็อน เกาหลีใต้ พื้นที่แห่งนี้มีความยาวสูงสุด 40 กิโลเมตรในแนวตะวันออก-ตะวันตก และ 60 กิโลเมตรในแนวเหนือ-ใต้ โดยมีขนาดพื้นที่รวม 530 ตารางกิโลเมตรไปจนถึงส่วนหลังของแพ็กดูแทกัน พื้นที่นี้ถูกแบ่งออกเป็น "คึมกังใน" ทางทิศตะวันตก และ "คึมกังนอก" ทางทิศตะวันออก พื้นที่ทางฝั่งตะวันออกของแม่น้ำย็อนกึมเรียกว่า "แฮคึมกัง" (คึมกังแห่งท้องทะเล) ยอดเขาหลักของภูเขาคึมกังคือพีโรบง และมีพิกัดยอดเขาที่สูงเกิน 1,000 เมตรมากกว่า 60 ยอด เมื่อรวมกับยอดเขารองจำนวนนับไม่ถ้วน ในทางประวัติศาสตร์จึงมีการเรียกขานกันว่า "12,000 ยอดเขา" จุดชมทัศนียภาพหลายแห่งในพื้นที่ได้รับการประกาศให้เป็นอนุสรณ์สถานทางธรรมชาติของเกาหลีเหนือ พื้นที่ส่วนใต้ของ "คึมกังนอก" ยังถูกเรียกว่า "คึมกังใหม่" อีกด้วย มีพื้นที่ทั้งหมด 11 แห่งในคึมกังนอก 8 แห่งในคึมกังใน และ 3 แห่งในแฮคึมกัง แม้ว่าบางแห่งจะยังไม่ได้เปิดให้เข้าชม

### คิมกังใน
ตั้งแต่สมัยโบราณ ชื่อคึมกังถูกนำมาใช้เรียก "คึมกังใน" () เป็นหลัก ซึ่งตั้งอยู่ทางตะวันตกของแกนกลางและเป็นที่ตั้งของยอดเขาหลักของภูเขาคึมกัง

### คึมกังนอก

"คึมกังนอก" () ตั้งอยู่ทางทิศตะวันออกของ "คึมกังชั้นใน" และครอบคลุมพื้นที่ตามแนวชายฝั่งตะวันออก พื้นที่คึมกังนอกเป็นที่รู้จักจากยอดเขาจำนวนมาก ยอดเขาชิบซ็อน (แปลตรงตัวว่า "หินหมื่นทรง") มีชื่อเสียงจากน้ำตกจำนวนมาก พื้นที่นี้ประกอบด้วยยอดเขาหลายแห่งรวมถึง ยอดเขามุนจู ยอดเขาโฮ ยอดเขาซังดึง และอื่น ๆ ส่วนพื้นที่ "แฮคึมกัง" มีชื่อเสียงในเรื่องทะเลสาบน้ำเค็มและเสาหิน

น้ำตกคูรยง ("น้ำตกเก้ามังกร") ในคูรยงย็อน เป็นหนึ่งในสามน้ำตกหลักของเกาหลีร่วมกับน้ำตกแดซึงในภูเขาซอรัก น้ำตกนี้มีความสูง 74 เมตร และกว้าง 4 เมตร หน้าผาน้ำตกและส่วนล่างประกอบขึ้นจากมวลหินแกรนิตเพียงก้อนเดียว น้ำตกพิบบงมีความสูงกว่าที่ 139 เมตร และชื่อของน้ำตกตั้งตามลักษณะของกระแสน้ำที่ให้ความรู้สึกสดชื่น โขดหินในบริเวณนั้นล้วนมีความเกี่ยวข้องกับตำนานพื้นบ้านที่มีเอกลักษณ์

### สิ่งแวดล้อม
พื้นที่ส่วนใหญ่ของภูเขาปกคลุมด้วยป่าผลัดใบผสมและป่าสนซึ่งได้รับการคุ้มครองภายในอุทยานแห่งชาติขนาด 60,000 เฮกตาร์ พื้นที่ประมาณ 25,000 เฮกตาร์ได้รับการระบุโดยเบิร์ดไลฟ์อินเตอร์เนชันแนลให้เป็นพื้นที่สำคัญเพื่อการอนุรักษ์นก (IBA) เนื่องจากเป็นแหล่งที่อยู่อาศัยของนกกระเรียนมงกุฎแดงซึ่งเป็นสัตว์ใกล้สูญพันธุ์

## ภูมิอากาศ
ภูเขาแห่งนี้จัดอยู่ในเขตภูมิอากาศแบบแอลป์และมีปริมาณหยาดน้ำฟ้าค่อนข้างสูง โดยมีฝนตกหนักในเดือนกรกฎาคมและสิงหาคม ความแตกต่างระหว่างทิศตะวันออก-ตะวันตกนั้นมีความรุนแรง โดยปริมาณหยาดน้ำฟ้าจะเพิ่มขึ้นจากแฮคึมกังไปยังอเวคึมกัง แต่ด้วยปรากฏการณ์เฟิน ปริมาณหยาดน้ำฟ้าจะลดลงจากแนคึมกังไปยังแนคึมกัง นอกจากนี้ยังมีลักษณะอุ่นและชื้นเมื่อเทียบกับภูมิอากาศโดยรวมในเกาหลี อย่างไรก็ตาม อุณหภูมิที่หนาวเย็นตั้งแต่ลบ 10 ถึง 30 องศาเซลเซียสจะดำเนินไปอย่างต่อเนื่องในฤดูหนาวขึ้นอยู่กับระดับความสูง และอาจมีหิมะตกเร็วที่สุดในเดือนตุลาคมขึ้นอยู่กับพื้นที่ สภาวะทางภูมิอากาศเหล่านี้ถือเป็นจุดตัดระหว่างพืชพรรณทางตอนเหนือและใต้

## เขตท่องเที่ยวภูเขาคึมกัง

 

ตั้งแต่ ค.ศ. 1998 นักท่องเที่ยวชาวเกาหลีใต้ได้รับอนุญาตให้เข้าเยี่ยมชมภูเขาคึมกัง โดยในช่วงแรกเป็นการเดินทางด้วยเรือสำราญ และต่อมานิยมเดินทางด้วยรถโคชมากขึ้น ใน ค.ศ. 2002 พื้นที่รอบภูเขาได้รับการแยกออกจากจังหวัดคังว็อนและจัดตั้งเป็นเขตท่องเที่ยวที่มีการบริหารแยกต่างหาก เส้นทางทางบกเปิดใช้งานใน ค.ศ. 2003 มีการเชื่อมต่อทางรถไฟในฝั่งเกาหลีเหนือจนถึงชายแดน แต่ไม่มีการวางรางรถไฟระหว่างคังนึงและชายแดนในฝั่งเกาหลีใต้

ใน ค.ศ. 1998 มีนักท่องเที่ยวจำนวน 15,500 คนในเดือนพฤศจิกายนและธันวาคม ใน ค.ศ. 1999 มีจำนวน 148,000 คน และใน ค.ศ. 2000 มีจำนวน 213,000 คน ใน ค.ศ. 2001 จำนวนนักท่องเที่ยวลดลงเหลือ 58,000 คน ท่ามกลางความขัดแย้งเรื่องการเข้าถึงทางบก ข้อมูล ณ ค.ศ. 2002 มีผู้เข้าเยี่ยมชมเขตท่องเที่ยวภูเขาคึมกังเกือบ 500,000 คน จากนั้นจำนวนนักท่องเที่ยวแตะระดับประมาณ 240,000 คนต่อปี ในเดือนมิถุนายน ค.ศ. 2005 บริษัทฮุนไดอาซันประกาศว่ามีการเข้าชมจากชาวเกาหลีใต้ครบหนึ่งล้านครั้งในพื้นที่ดังกล่าว

เขตท่องเที่ยวภูเขาคึมกังซึ่งพัฒนาโดยบริษัทฮุนไดอาซัน ถูกคิดว่าเป็นหนทางหนึ่งสำหรับรัฐบาลเกาหลีเหนือในการหารายได้เงินตราสกุลแข็ง สกุลเงินที่ใช้ในรีสอร์ตไม่ใช่วอนเกาหลีใต้หรือวอนเกาหลีเหนือ แต่เป็นหยวนจีนและดอลลาร์สหรัฐ อาหารและบริการแก่นักท่องเที่ยวชาวเกาหลีใต้ได้รับการจัดหาโดยชาวเกาหลีเหนือบางส่วน แต่พนักงานส่วนใหญ่ในโรงแรมเป็นพลเมืองจีนเชื้อสายเกาหลีที่มีทักษะภาษาเกาหลี มีแผนการที่จะขยายพื้นที่ดังกล่าว แต่เมื่อปลาย ค.ศ. 2022 มีรายงานโดยอ้างอิงจากภาพถ่ายดาวเทียมว่าสิ่งอำนวยความสะดวกของรีสอร์ต รวมถึงสนามกอล์ฟและโรงแรมลอยน้ำ กำลังถูกรื้อถอนตามคำสั่งของผู้นำคิม จ็อง-อึน

เช้าวันที่ 11 กรกฎาคม ค.ศ. 2008 นักท่องเที่ยวหญิงชาวเกาหลีใต้อายุ 53 ปีถูกยิงเสียชีวิตขณะเดินบนชายหาดของรีสอร์ต พัก วัง-จาเข้าไปในเขตทหารโดยการข้ามเนินทรายและถูกทหารเกาหลีเหนือยิงสองนัด เกาหลีเหนืออ้างว่ายามรักษาการณ์ไม่มีทางเลือกนอกจากต้องยิงเธอ เพราะเธอหลบหนีแม้จะมีคำสั่งให้หยุด เกาหลีใต้เรียกร้องให้มีการสำรวจในพื้นที่เกิดเหตุ แต่เกาหลีเหนือปฏิเสธโดยอ้างว่าข้อเท็จจริงทั้งหมดชัดเจนแล้ว และความรับผิดชอบทั้งหมดเป็นของผู้ประสบภัยและเกาหลีใต้ ด้วยการยิงครั้งนี้ เกาหลีใต้จึงระงับการเดินทางทั้งหมดไปยังภูเขาคึมกังชั่วคราว

ในเดือนมีนาคม ค.ศ. 2010 รัฐบาลสาธารณรัฐประชาธิปไตยประชาชนเกาหลีเตือนถึง "มาตรการพิเศษ" หากไม่ยกเลิกคำสั่งห้ามท่องเที่ยว วันที่ 23 เมษายน ค.ศ. 2010 รัฐบาลเกาหลีเหนือได้ยึดทรัพย์สิน 5 แห่งที่เป็นของเกาหลีใต้ที่รีสอร์ต โดยระบุว่าเป็นการกระทำเพื่อ "ชดเชยความเสียหายที่ฝ่ายเหนือได้รับเนื่องจากการระงับการท่องเที่ยวเป็นระยะเวลานาน" ในการยึดทรัพย์สินนั้น เกาหลีเหนือยังได้พาดพิงถึงอุบัติการณ์เกาะแพ็งนย็อง โดยแสดงความไม่พอใจที่เกาหลีใต้กล่าวหาเกาหลีเหนือว่าเป็นต้นเหตุการจมเรือ

ตั้งแต่เดือนเมันายน ค.ศ. 2010 เกาหลีเหนืออนุญาตให้บริษัทต่าง ๆ ดำเนินการท่องเที่ยวจากฝั่งเกาหลีเหนือ ทำให้ดูเหมือนว่ามีความเป็นไปได้น้อยลงเรื่อย ๆ ที่จะมีการรื้อฟื้นการท่องเที่ยวจากฝั่งใต้ อย่างไรก็ตาม วันที่ 1 ตุลาคม ค.ศ. 2010 รายงานข่าวระบุว่า "เจ้าหน้าที่สภากาชาดจากสองเกาหลีตกลงกันในวันศุกร์ที่จะจัดงานรวมญาติสำหรับครอบครัวที่พลัดพรากจากสงครามเกาหลี ท่ามกลางสัญญาณที่ปะปนจากเกาหลีเหนือเกี่ยวกับการผ่อนคลายความตึงเครียดเรื่องการจมเรือรบของเกาหลีใต้ ครอบครัวจำนวนหนึ่งร้อยครอบครัวจากแต่ละประเทศจะเข้าร่วมการพบปะตั้งแต่วันที่ 30 ตุลาคมถึง 5 พฤศจิกายน ณ โรงแรมและศูนย์รวมญาติที่รีสอร์ตภูเขาเพชรที่สวยงามของฝ่ายเหนือ อี จง-จู โฆษกกระทรวงรวมชาติกล่าว"

ณ เดือนกันยายน ค.ศ. 2011 เกาหลีเหนือเริ่มดำเนินการเรือสำราญโดยตรงจากราซ็อนทางตะวันออกเฉียงเหนือของเกาหลีเหนือไปยังท่าเรือในภูเขาคึมกัง เพื่อมอบโอกาสให้ผู้มาเยือนได้พักในรีสอร์ตที่เคยบริหารโดยฝ่ายใต้ แม้กลุ่มเป้าหมายหลักจะเป็นแขกชาวจีน แต่บริษัทจากตะวันตกก็มีการเสนอการนำเที่ยวเช่นกัน

## ความสำคัญทางวัฒนธรรม

ศิลปินเกาหลีหลายคนเคารพบูชาคึมกังซันในฐานะหัวข้อสำหรับศิลปะและกวีนิยมมาตั้งแต่สมัยโบราณ กวีและศิลปินจำนวนมากที่มีชีวิตอยู่ในสมัยโชซ็อน (ค.ศ. 1392–1910) ได้จาริกแสวงบุญไปยังคึมกังซัน ท่ามกลางผลงานที่มีชื่อเสียงอื่น ๆ ได้แก่ *[[คึมกังจ็อนโด]]* และ*[[พุงอักแนซันชงรัมโด]]* วาดในทศวรรษ 1740 โดยช็อง ซ็อน

การแบ่งคาบสมุทรเกาหลีใน ค.ศ. 1950 ส่งผลให้ประชาชนชาวเกาหลีใต้พบว่าตนเองไม่สามารถไปเยือนภูเขาอันเป็นที่รักแห่งนี้ได้เป็นเวลากว่า 50 ปี รั้วลวดหนามความยาว  ที่ถูกสร้างขึ้นในฐานะส่วนหนึ่งของเขตปลอดทหาร (DMZ) ที่แบ่งแยกเกาหลีทั้งสองประเทศ พิสูจน์ให้เห็นว่าเป็นอุปสรรคที่แข็งแกร่งยิ่งกว่าปราการอื่นใด

ใน ค.ศ. 1894 อิซาเบลลา เบิร์ด บิชอป นักเขียนชาวอังกฤษ อ้างถึงภูเขาแห่งนี้ในบันทึกการเดินทางของเธอว่าเป็น "ภูเขาเพชร" (Diamond Mountain)

คึมกังซันเป็นหัวข้อของเพลงพื้นเมืองเกาหลีใต้ ค.ศ. 1962 ชื่อเพลง *Longing for Mt. Geumgang* นอกจากนี้ยังเป็นฉากหลังของงิ้วปฏิวัติเกาหลีเหนือ ค.ศ. 1973 เรื่อง *[[The Song of Mount Kumgang]]* และเป็นเนื้อหาหลักในละครโทรทัศน์เกาหลีใต้เรื่อง "ซาอิมดัง บันทึกรักตำนานศิลป์"

ใน ค.ศ. 2025 คึมกังซันได้รับการขึ้นทะเบียนเป็นแหล่งมรดกโลกโดยยูเนสโก

## ดูเพิ่ม
* เขตท่องเที่ยวภูเขาคึมกัง
* รายชื่อภูเขาในประเทศเกาหลี
* ภูมิศาสตร์เกาหลีเหนือ
* นางฟ้ากับคนตัดไม้ (นิทานพื้นบ้านเกาหลี)

## อ้างอิง

## อ่านเพิ่ม
*

## แหล่งข้อมูลอื่น

* 
* 


หมวดหมู่:ภูเขาในประเทศเกาหลีเหนือ
หมวดหมู่:การท่องเที่ยวในประเทศเกาหลีเหนือ
หมวดหมู่:พื้นที่สำคัญสำหรับนกในประเทศเกาหลีเหนือ
หมวดหมู่:เทือกเขาแทแบ็ก
หมวดหมู่:ภูเขาศักดิ์สิทธิ์ของประเทศเกาหลีเหนือ
หมวดหมู่:แหล่งมรดกโลกในประเทศเกาหลีเหนือ